Dommen er faldet. Efter stor kamp for at bevare tre mindre skoler i Vesthimmerland, er der nu ikke mere at gøre.

Måneder med uvished er nu slut. Torsdag besluttede politikerne i Vesthimmerlands Kommune på et byrådsmøde, hvilke skoler der skal lukkes efter næste skoleår. Som ventet er det nu vedtaget, at der fra midten af 2024 bliver to skoler mindre i kommunen i det skolerne i Ranum og Ullits lukkes. Derudover lukker Vester Hornum Skole allerede fra august i år. Det blev afgjort med et bredt flertal i byrådet. - Jeg har det dårligt, jeg har det trist og en klump i halsen, for nu har jeg brugt så mange år på den her skole og opbygget så mange minder, bare for at den bliver lukket, siger Andreas Nøhr Mikkelsen fra 9. klasse på Ranum skole, og bakkes op af en klassekammerat. - Jeg forstår ikke rigtig, at vi skal lukke, når vi får flere og flere børn fra naboskolerne. Vi har en rigtig god skole, hvor vi får gode karakterer og har et godt sammenhold, siger Benjamin Trolle. Skolerne skal lukke, fordi der er et stort faldende børnetal i Vesthimmerlands Kommune. Det var også netop den diskussion, der blev diskuteret i byrådssalen, da flere af politikerne mente, at når kommunen står til at miste over 550 børn over en ti-årig periode, så er skolelukninger det mest ansvarlige at gøre. Flere end 100 borgere, forældre og elever mødte torsdag eftermiddag og aften op og har demonstreret foran rådhuset i Aars, hvor byrådet forseglede de små skolers skæbne. Det var primært forældre, elever og lærere fra Ullits og Ranum Skole, da Vester Hornum selv har haft et ønske om at lukke ned fra skoleårets afslutning i år. Derfor var alle politikere enige om at lukke den skole. Borgmester lovede noget andet De seneste måneder har Vesthimmerlands Kommune arbejdet sig gennem flere forskellige scenarier for, hvilke skoler der skulle lukke. Egentlig var fem skoler indstillet til hurtig lukning, men i Børne- og Familieudvalget i maj blev det skåret ned til tre skoler. Derudover indstillede de også en generel retningslinje, som i dag også blev vedtaget: Fremover vil alle skoler med under 75 elever i to år i træk fra skoleåret 2024/2025 blive indstillet til lukning. Den beslutning har indtil videre forlænget skolelivet på Gedsted og Vestrup skoler, men skolerne i Ranum, Ullits og Vester Hornum, har altså fået deres definitive dødsdom nu. Der har været stor utilfredshed og modstand i lokalsamfundene . Så sent som i 2021 lovede borgmester Per Bach Laursen (V) i forbindelse med Ullits Skoles 60 års jubilæum, at komme forbi til skolens 75 års jubilæum om - men nu lukker borgmesteren den og to andre skoler. - Det faldende børnetal udløser debatten i et byråd. Når der mangler børn, bliver det nogle utroligt små skoler, og man kan diskutere kvaliteten. Vores nuværende folkeskoler leverer alle sammen en rigtig god kvalitet, men når vi ’mister’ 100 børn om året på grund af faldende børnetal, så er det meget, udtalte Per Bach Laursen i april i TV2 Nords debatprogram Fokus , der handlede om, at der på 10 år er blevet lukket hele 86 folkeskoler i landsdelen. Men ifølge skolebestyrelsesformand på Ranum skole, Winnie Kristensen, så tror hun på, at der kunne have været andre løsninger. Nu står hendes børn til at skulle skifte skole. - Jeg synes godt, at man kunne have kigget på andet end skolelukninger. Der var altså andre scenarier - man kunne for eksempel have flyttet nogle specialafdelinger til Ranum eller andre skoler. Og hun er ikke alene. For i morgen skal lærere og elever på de tre skoler komme sig ovenpå nyheden om, at de om et år ikke længere skal gå sammen. - Jeg har det ikke så godt, jeg synes, at det er så trist, at det bliver nødt til at lukke. Der er også mange af mine elever, som er berørte, det er jeg også selv som lærer. Det bliver en hård dag i morgen, når vi skal snakke det her igennem, forstå det og finde en vej i det, siger Maj Szaja, som er lærer på Ranum skole med tårer ned ad kinderne. Udover skolelukningerne var en række dagtilbud også indstillet til sammenlægning, men de forbliver i deres nuværende form og røres derved ikke ved. Derudover blev det besluttet, at K-klasserne på Ranum Skole skal flyttes til nye lokaler i Farsø.